เอดีบีเตือนไทยลงทุนเน้นคุณภาพ
ธนาคารเพื่อการพัฒนาเอเชีย (เอดีบี) เตือนไทย หากจะพ้นจากกับดักรายได้ปานกลาง (Middle Income Trap)
23 ม.ค. 2559

ธนาคารเพื่อการพัฒนาเอเชีย (เอดีบี) เตือนไทย หากจะพ้นจากกับดักรายได้ปานกลาง (Middle Income Trap) ไปสู่ประเทศที่มีรายได้ปานกลางค่อนข้างสูงนั้น ไทยต้องลงทุนโครงสร้างพื้นฐานในแง่คุณภาพและความทันสมัย เช่น การคมนาคมหลายช่องทางปัจจุบันเชื่อมกันไม่สนิท ทำให้ต้นทุนการขนส่งยังสูง ดังนั้นต้องคิดว่าจะทำอย่างไรให้รถไฟ ถนน เชื่อมต่อกันไปถึงสนามบิน ไปถึงท่าเรือ ส่วนในเมือง ต้องดูรถไฟฟ้า รถไฟฟ้าใต้ดิน ที่ยังเชื่อมต่อกันไม่ครบถ้วน เพื่อให้การเดินทางสะดวกมากขึ้น เพราะขณะนี้ต้นทุนโลจิสติกส์ของไทยค่อนข้างสูงเมื่อเทียบกับประเทศเพื่อนบ้าน
ทั้งนี้ รายงานฉบับล่าสุดของเอดีบีที่เผยแพร่ เมื่อวันที่ 22 ม.ค.ระบุว่า จากการศึกษาวิเคราะห์ระดับประเทศ เรื่อง การวิเคราะห์ข้อจำกัดที่มีผลผูกพัน : ตามทันอุตสาหกรรมและเศรษฐกิจ พบว่า ความท้าทายสำคัญที่จะนำประเทศไทยออกจากกับดักรายได้ปานกลาง จำเป็นต้องเพิ่มขีดความสามารถในการแข่งขันและการผลิต โดยการปฏิรูปโครงสร้างเชิงลึกและการสนับสนุนเชิงนโยบาย เพราะแนวทางพัฒนาแบบเดิมที่พึ่งพิงการส่งออกหลักเริ่มใช้ไม่ได้กับสถานการณ์เศรษฐกิจปัจจุบัน
นายชาง จิน-เว่ย หัวหน้านักเศรษฐศาสตร์ ประจำเอดีบี เปิดเผยว่า แม้ขณะนี้ไทยจะมีระดับเศรษฐกิจอยู่อันดับ 2-3 ของอาเซียน และมีบทบาทหลักในการผลิตระดับภูมิภาค และเป็นศูนย์กลางโลจิสติกส์ แต่ไทยยังมีการนำเข้ามากกว่าการผลิตในประเทศ จึงควรมีการลงทุนในการวิจัยและพัฒนา เพื่อเพิ่มมูลค่าสินค้าที่ผลิตได้ จากปัจจบันที่มีค่าใช้จายด้านนี้เพียง 0.25% ของจีดีพี
นอกจากนี้ ไทยควรมีการลงทุนด้านการศึกษาเพิ่มศักยภาพของคนอย่างน้อย 5% ของจีดีพี เพราะไทยตามหลังเพื่อนบ้านที่มีรายได้ระดับสูงในเรื่องการศึกษามาก โดยเฉพาะวิชาคณิตศาสตร์และวิทยาศาสตร์ รวมทั้งการส่งเสริมเอสเอ็มอีให้เข้าถึงแหล่งเงิน เนื่องจากเอสเอ็มอี 99% ที่มีมูลค่ามากกว่า 1 ใน 3 ของจีดีพี ยังเข้าไม่ถึงแหล่งเงิน
ด้าน นางชิน ยอง พาร์ค ผู้อำนวยการฝ่ายวิจัยเศรษฐกิจระหว่างประเทศ กล่าวว่า ไทยต้องส่งเสิรมธุรกิจให้มีมูลค่าสูงขึ้น ต้องเปิดเสรีภาคบริการ ส่งเสริมภาคบริการทางการเงิน การประกันภัยให้มากขึ้นด้วย